รู้จัก Dollar Shave Club ธุรกิจมีดโกนหนวด Subscription 3 หมื่นล้าน
“Our Blades Are F***ing Great” นี่คือ ชื่อวิดีโอโปรโมตมีดโกนหนวดแบรนด์หนึ่งบนเว็บไซต์ยูทูบ ที่เปลี่ยนจากเป็นแบรนด์ที่ไม่ค่อยมีใครรู้จัก ให้กลายเป็นแบรนด์ที่โด่งดังเป็นพลุแตกในสหรัฐฯ ภายในชั่วข้ามคืน  เรากำลังพูดถึง “Dollar Shave Club” ธุรกิจขายมีดโกนหนวดแบบ Subscription  ที่ถูกให้มูลค่ากว่า 31,000 ล้านบาท หลังจากก่อตั้งได้ 5 ปี  ธุรกิจมีดโกนหนวดแบบ Subscription ของ Dollar Shave Club น่าสนใจอย่างไร ? ลงทุนแมนจะเล่าให้ฟัง
1 เม.ย. 2564

รู้จัก Dollar Shave Club ธุรกิจมีดโกนหนวด Subscription 3 หมื่นล้าน /โดย ลงทุนแมน
“Our Blades Are F***ing Great”
นี่คือ ชื่อวิดีโอโปรโมตมีดโกนหนวดแบรนด์หนึ่งบนเว็บไซต์ยูทูบ
ที่เปลี่ยนจากเป็นแบรนด์ที่ไม่ค่อยมีใครรู้จัก
ให้กลายเป็นแบรนด์ที่โด่งดังเป็นพลุแตกในสหรัฐฯ ภายในชั่วข้ามคืน
เรากำลังพูดถึง “Dollar Shave Club”
ธุรกิจขายมีดโกนหนวดแบบ Subscription
ที่ถูกให้มูลค่ากว่า 31,000 ล้านบาท หลังจากก่อตั้งได้ 5 ปี
ธุรกิจมีดโกนหนวดแบบ Subscription ของ Dollar Shave Club น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
“มีดโกนหนวด” เป็นของใช้ส่วนตัวที่ผู้ชายต้องใช้กันเป็นประจำ
และปัญหาที่เจอบ่อยสำหรับการโกนหนวดก็คือ
ถ้าซื้อมีดโกนหนวดราคาถูกเกินไป ก็อาจโกนได้ไม่สบายผิวและไม่เรียบเนียน
แต่ถ้าอยากได้มีดโกนที่คุณภาพดีมาก ก็จะต้องแลกกับราคาที่สูงเช่นกัน
และนี่ก็คือ Pain Point ที่ Dollar Shave Club นำเอามาพัฒนาเป็นสินค้าและบริการ
Dollar Shave Club ถูกก่อตั้งขึ้นในปี 2011 โดย Michael Dubin และ Mark Levine
ซึ่งไอเดียธุรกิจนี้ เกิดขึ้นมาหลังจากทั้งสองคนเจอกันที่งานปาร์ตี
แล้วคุยเกี่ยวกับปัญหาเรื่องมีดโกนหนวด
ว่ามีดโกนหนวดคุณภาพดีส่วนใหญ่ มีราคาที่แพงเกินจำเป็น
หลังจากตอนแรก ที่เหมือนจะคุยกันแบบเล่น ๆ
แต่ยิ่งคุยกันไปเรื่อย ๆ ก็เริ่มเห็นช่องทางที่จะเริ่มทำธุรกิจนี้ได้
ทั้งสองคนลงความเห็นว่าอยากจะขายมีดโกนหนวดที่คุณภาพไม่ต้องดีขั้นสุด
เพื่อจะได้ตั้งราคาขายได้ในระดับไม่สูงและเข้าถึงได้ง่าย
โดยจะอาศัยช่องทางออนไลน์ เป็นช่องทางหลักในการขาย
ทั้งสองจึงนำไอเดียนี้ไปเสนอเพื่อขอเงินทุนจากนักลงทุน และก็ได้เงินสนับสนุนสำหรับเริ่มต้นธุรกิจจากบริษัทที่เน้นลงทุนในสตาร์ตอัปแห่งหนึ่งที่ชื่อว่า Science Inc.
พวกเขานำเงินที่ได้ มาพัฒนาเว็บไซต์สำหรับเป็นช่องทางให้คนเข้ามาสั่งมีดโกนหนวด เริ่มหาซัปพลายเออร์ที่ผลิตมีดโกนหนวดตามที่พวกเขาต้องการ และก็เริ่มเปิดให้บริการตั้งแต่เดือนเมษายน ปี 2011
โดยที่มีดโกนหนวดที่ขายบนเว็บไซต์ในตอนนั้น
มีให้เลือกตั้งแต่แบบ 2 ใบมีด ไปจนถึง 6 ใบมีด
และมีราคาที่ถูกกว่าแบรนด์ดัง ๆ
(ราคาเริ่มต้นที่ 1 ดอลลาร์สหรัฐ ไปจนถึง 10 ดอลลาร์สหรัฐ ต่อชิ้น)
และจุดเปลี่ยนที่สำคัญของแบรนด์นี้ก็คือ วิดีโอโปรโมตแบรนด์ “Our Blades Are F***ing Great” ที่พวกเขาอัปโหลดลงบนเว็บไซต์ YouTube เมื่อเดือนมีนาคม 2012
ซึ่งในวิดีโอก็เป็นการถ่ายทำแบบง่าย ๆ โดยมีผู้ร่วมก่อตั้งอย่าง Michael Dubin มาเป็นคนนำเสนอสินค้าแบบกวน ๆ แต่ตรงไปตรงมา และพาเดินชมโกดังสินค้าตลอดความยาว 1 นาทีครึ่ง
ซึ่งปัจจุบันวิดีโอตัวนี้ ถูกรับชมไปแล้วมากกว่า 27 ล้านครั้ง
Michael Dubin เคยให้สัมภาษณ์กับสำนักข่าวหนึ่งเอาไว้ว่า
หลังจากได้ปล่อยคลิปวิดีโอตัวนั้นออกไปก็มีคนให้ความสนใจเข้ามาดูคลิปวิดีโอจำนวนมาก
และทำให้ภายในเวลาเพียง 2 วัน มีออร์เดอร์ผ่านเว็บไซต์มากถึง 12,000 ออร์เดอร์ ซึ่งมากกว่าจำนวนปกติที่ขายได้ในตอนนั้นมาก จนเขาต้องจ้างเพื่อน ๆ มาช่วยกันแพ็กของเลยทีเดียว
หลังจากนั้นมา ชื่อของ Dollar Shave Club ก็เป็นที่รู้จักมากขึ้นเรื่อย ๆ
และเงินลงทุนจากบรรดา VC ก็หลั่งไหลมายัง Dollar Shave Club มากขึ้นเรื่อย ๆ เช่นกัน
โดยในปี 2012-2013 บริษัทระดมทุนได้กว่า 670 ล้านบาท
หลังจากนั้น บริษัทก็เริ่มขยายโกดัง และไลน์สินค้าไปขายอย่างอื่นด้วย
อย่างเช่น ครีมโกนหนวด, ครีมอาบน้ำ, ผลิตภัณฑ์ระงับกลิ่นกาย
แล้วบริษัทก็เริ่มให้บริการขายสินค้าแบบ Subscription
Subscription ที่ว่านี้ก็คือ สมาชิกของ Dollar Shave Club
จะสามารถสั่งซื้อให้บริษัทส่งสินค้ามาเป็นประจำได้
โดยบนหน้าเว็บไซต์จะมีแบบสอบถาม เพื่อให้รู้ว่าสมาชิกแต่ละคนจะต้องใช้มีดโกนหนวดกี่ชิ้นต่อเดือน หรือเหมาะที่จะใช้ผลิตภัณฑ์เสริมอื่นใด เท่าไรอีกบ้าง
จากนั้นสมาชิกก็สามารถเลือกได้ว่าจะรับสินค้าอะไร เท่าไรบ้าง ตามต้องการ
และก็สามารถเลือกได้ว่า จะจ่ายเงินและให้บริษัทส่งของมาทุก ๆ กี่เดือน
เช่น สามารถเลือกให้ของส่งมาทุก 2 เดือน 3 เดือน หรือ 4 เดือน โดยที่สมาชิกสามารถปรับเปลี่ยนรายละเอียดของที่ต้องการต่อครั้ง หรือยกเลิกบริการ Subscription นี้ได้ทุกเมื่อผ่านเว็บไซต์
จุดเด่นอีกเรื่องของ Dollar Shave Club
คือการคอยสร้างคอนเทนต์ให้ความรู้เกี่ยวกับการดูแลตัวเองในรูปแบบต่าง ๆ
อย่างเช่น การโกนหนวด การบำรุงผิว
โดยมีทั้งรูปแบบ Content บนเว็บไซต์ รวมถึงแนบไปในกล่องสินค้าที่ส่งให้สมาชิกในแต่ละครั้ง
ซึ่งการทำแบบนี้ นอกจากช่วยเสริมความสัมพันธ์ระหว่างแบรนด์กับลูกค้าได้แล้ว
บริษัทยังสามารถเสนอขายผลิตภัณฑ์ที่ล้อไปกับ Content นั้น ๆ ได้
อีกทั้งยังทำให้อัตราการยกเลิกบริการ Subcription นั้นลดน้อยลง
จนในปี 2015 บริษัทก็ระดมทุนได้อีกกว่า 2,300 ล้านบาท
พร้อมสร้างรายได้เติบโตได้อย่างต่อเนื่อง
ลองมาดูการเติบโตของรายได้ Dollar Shave Club ในสหรัฐอเมริกา
(อ้างอิงจากเว็บไซต์ Statista)
ปี 2012 รายได้ 124 ล้านบาท
ปี 2013 รายได้ 589 ล้านบาท
ปี 2014 รายได้ 2,015 ล้านบาท
ปี 2015 รายได้ 4,759 ล้านบาท
รายได้เติบโตขึ้นมากกว่า 38 เท่า ภายในเวลาเพียงแค่ 3 ปี
จนรายได้ที่เติบโตอย่างก้าวกระโดดนี้ ไปเข้าตาบริษัทเจ้าของแบรนด์สินค้าสำหรับผู้บริโภครายใหญ่สัญชาติอังกฤษ อย่าง “Unilever”
ปี 2016 Unilever ได้ตกลงซื้อกิจการ Dollar Shave Club ด้วยเงินสด 1,000 ล้านดอลลาร์สหรัฐ หรือคิดเป็นเงินไทยประมาณ 31,000 ล้านบาท และกลายมาเป็นแบรนด์ภายใต้การบริหารของ Unilever ตั้งแต่นั้นมา
ในปี 2020 ที่ผ่านมารายได้ของ Dollar Shave Club
อ้างอิงจากเว็บไซต์ Owler อยู่ที่ประมาณ 8,150 ล้านบาท
อีกทั้งยังเริ่มขยายการให้บริการไปอีกหลายประเทศ เช่น อังกฤษและแคนาดา
โดยมีสมาชิกที่ใช้บริการแบบ Subscription แล้ว ไม่ต่ำกว่า 4 ล้านคน
และสินค้าของแบรนด์ ก็เริ่มมีวางขายในช่องทางออฟไลน์ตามโมเดิร์นเทรดด้วย
และนี่คือเรื่องราวของ Dollar Shave Club
ธุรกิจที่หยิบเอาปัญหาง่าย ๆ อย่างมีดโกนหนวดที่มีราคาแพงเกินไปมาเป็นไอเดียตั้งต้น
แล้วอาศัยโมเดลแบบ Subscription รวมถึงการสร้างคอนเทนต์ สร้างเรื่องราว เพื่อเสริมสร้างความสัมพันธ์กับลูกค้ามาปรับใช้ จนไอเดียนี้กลายมาเป็นธุรกิจที่ถูกซื้อด้วยมูลค่ากว่า 31,000 ล้านบาท
ถึงแม้ในวันนี้หลายคนอาจจะไม่รู้จัก หรือยังไม่เคยได้ยินชื่อมีดโกนหนวดแบรนด์นี้
แต่ด้วยความที่แบรนด์ อยู่ภายใต้บริษัทใหญ่อย่าง Unilever ที่ขายสินค้าไปทั่วโลก
ก็ไม่แน่ว่าในอนาคต คนไทย อาจได้ใช้บริการ
มีดโกนหนวดแบบ Subscription ของ Dollar Shave Club ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
- 
- 
- 
- 
- 
- 
-